Diari Oficial de la Generalitat Valenciana


Sumari del DOGV 3538, del 14-07-1999 (1999/6071)

Notificació de resolució de sol·licitud d'indemnització de danys i perjuís en matèria de responsabilitat patrimonial de l'administració.
----------------------------------------------------------------------------------------------------------------------------------------

### Dades del document

Número de DOGV
:   3538

Data del DOGV
:   14-07-1999

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1999/6071


Organisme emissor
:   Conselleria de Cultura, Educació i Ciència

Tipus de document
:   Anunci

Notificació de resolució de sol·licitud d'indemnització de danys i perjuís en matèria de responsabilitat patrimonial de l'administració. [1999/F6071]
  
De conformitat amb l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es notifica la resolució de la sol·licitud d'indemnització de danys i perjuís en matèria de responsabilitat patrimonial de l'administració formulada per la senyora Isabel Padial Romero.
  
«Vista la sol·licitud d'indemnització de danys i perjuís formulada per la senyora Isabel Padial Romero, en nom i representació de l'alumna Verónica Ruiz Padial, i vistos els següents
  
Antecedents de fet
  
Primer
  
Mitjançant escrit d'1 d'abril de 1996, la senyora Isabel Padial Romero sol·licita indemnització, en la quantitat de 163.000 pessetes, pels danys sofrits per la seua filla Verónica Ruiz Padial el dia 15 de març de 1996 al CP Rafael Altamira, del Campello (Alacant).
  
Segon
  
Mitjançant la Resolució de 18 de juliol de 1996, de la Direcció General de Règim Econòmic, de la Conselleria de Cultura, Educació i Ciència de la Generalitat Valenciana, s'acorda la incoació de l'expedient indemnitzador per a determinar la responsabilitat patrimonial de l'administració.
  
Tercer
  
Conclosa la instrucció del procediment, i després d'haver intentat la notificació de les actuacions concernents a l'expedient en qüestió sense que es poguera practicar, la notificació es va fer mitjançant anunci en el Diari Oficial de la Generalitat Valenciana el 14 de setembre de 1998, sense que l'interessat compareguera en l'expedient, i recauen després informe del Servei Jurídic i dictamen del Consell Jurídic Consultiu d'11 de març de 1999.
  
Fonaments de dret
  
Primer
  
L'article 106 de la Constitució espanyola establix el principi de la responsabilitat patrimonial de l'administració pública per les lesions que sofrisquen els particulars en qualsevol dels seus béns i drets, sempre que la lesió siga conseqüència del funcionament dels servicis públics, precepte constitucional que desplega el títol X de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En conseqüència, el procediment que s'ha seguit per a tramitar la sol·licitud formulada per la senyora Isabel Padial Romero és el previst en l'article 142 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, desplegat pel Reial Decret 429/1993, de 26 de març, que aprova el Reglament dels Procediments de les Administracions Públiques en Matèria de Responsabilitat Patrimonial.
  
Segon
  
De conformitat amb l'article 142.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el titular de la Conselleria de Cultura, Educació i Ciència és competent per a la resolució de la reclamació d'indemnització. La competència ha sigut delegada en el director general de Règim Econòmic de la Conselleria mitjançant l'Ordre de 22 de novembre de 1996 (DOGV número 2881 de 02.12.1996).
  
Tercer
  
L'article 139 de la Llei 30/1992 establix que els particulars tindran dret a ser indemnitzats per les administracions públiques corresponents de tota lesió que sofrisquen en els seus béns i drets, llevat dels casos de força major, sempre que la lesió siga conseqüència del funcionament normal o anormal dels servicis públics.
  
Segons la doctrina científica i la constant jurisprudència del Tribunal Suprem ?sentències de 20 de desembre de 1994, 25 de maig de 1995 i 20 de juny de 1995?, perquè siga procedent l'acció de responsabilitat patrimonial de l'administració, cal que el dany o la lesió patrimonial sofrits pel reclamant siguen conseqüència del funcionament normal o anormal dels servicis públics en una relació directa, immediata i exclusiva de causa a efecte, sense admetre les intromissions o interferències estranyes en què pogueren cooperar tercers o el mateix lesionat i alterar el nexe causal. La sentència de 10 de desembre de 1992 establix que, perquè hi haja nexe causal, el perjuí o la lesió ha de derivar-se necessàriament de l'actuació administrativa, de manera que esta siga la causa única i autènticament determinant del dany.
  
Dels documents que hi ha en l'expedient es desprén que el dia 15 de març de 1996 a les 14.50 hores, al CP Rafael Altamira, del Campello (Alacant), durant el temps d'esplai, l'alumna Verónica Ruiz Padial va rebre una pilotada que li produí la pèrdua d'una dent.
  
En un supòsit molt semblant, en el dictamen 192/1997, de 16 d'octubre de 1997, el Consell Jurídic Consultiu de la Comunitat Valenciana establix que:
  
?En el present expedient, no queda justificat el nexe de causalitat entre el dany produït i la prestació del servici. El dany es va produir com a conseqüència d'un colp accidental d'un altre alumne, i per això no es pot imputar a l'administració reclamada cap responsabilitat per no evitar el colp referit, que es pot produir de forma sobtada i impensable en qualsevol moment, per la qual cosa no hi ha el nexe causal necessari entre el dany produït i l'actuació de l'administració i, per tant, tampoc hi ha responsabilitat patrimonial de la Conselleria de Cultura, Educació i Ciència.-
  
En la mateixa línia, el Consell Jurídic Consultiu adduïx en el dictamen 64/1997 que:
  
?Com expressa molt encertadament la proposta de resolució de l'expedient objecte de dictamen, en este cas el dany sofrit per l'alumne no és conseqüència directa, immediata ni exclusiva del funcionament del servici públic educatiu. Això és així perquè la responsabilitat patrimonial de l'administració no s'ha de configurar com una espècie d'assegurança de cobertura omnicomprensiva, que opere simplement pel fet que el dany es produïsca sense més al recinte escolar, i no es poden admetre els supòsits en què no hi haja una connexió directa, real, immediata i exclusiva amb la prestació del servici educatiu (dictamen del CE de 8 de novembre de 1995).
  
En el present cas no ha quedat acreditada l'existència del nexe causal entre el dany sofrit per l'alumne i la prestació del servici. El perjuí que es concreta en la ruptura de les ulleres es produïx a conseqüència d'un colp fortuït que va sofrir durant l'esplai al pati del col·legi, sense que als professors, ateses les circumstàncies, els és exigible raonablement una conducta positiva que evitara el perjuí sofrit finalment pel reclamant.
  
Per això, davant l'absència de prova o de relació de causalitat entre el dany causat i el funcionament del servici públic (normal o anormal), cal concloure que no hi ha responsabilitat patrimonial de la Conselleria de Cultura, Educació i Ciència de la Generalitat Valenciana.-
  
D'altra banda, pel que fa a l'actuació del centre docent, es recorda el contingut del dictamen del Consell d'Estat 301/1992, de 12 de juny, en què sosté que és doctrina reiterada que el deure de vigilància ?no pot excedir el que siga raonablement exigible?. Així mateix, segons els dictàmens del Consell Jurídic Consultiu 90/1997, 85/1997, 44/1997, 34/1997, entre d'altres, els danys produïts durant la pràctica esportiva, l'educació física o el joc, han de ser suportats jurídicament per l'interessat, tenint en compte que, en el present cas, no hi ha, ni s'ha provat en l'expedient examinat, elements de risc o perillositat en l'activitat realitzada pels alumnes. Tampoc no es pot exigir al professorat que es trobava vigilant el pati, en el moment que es va produir l'accident, un compte fins a extrems impossibles o inimaginables, com seria en este cas evitar un colp casual que, per la rapidesa amb què es produïx, és inevitable.
  
Per consegüent, no hi concorren els requisits exigits pels articles 139 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, perquè en el present cas no ha quedat acreditada l'existència del nexe causal entre el dany sofrit per l'alumna i el funcionament del servici públic educatiu. El dany en qüestió es produïx a conseqüència d'un colp fortuït que va sofrir l'alumna Verónica Ruiz Padial durant l'esplai al pati del col·legi, sense que als professors, ateses les circumstàncies, els és raonablement exigible una conducta positiva que evitara el perjuí finalment sofrit pel reclamant.
  
Per tot això, en exercici de les competències legalment atribuïdes, d'acord amb l'article 13.2 del Reial Decret 429/1993, de 26 de març, i conforme amb el Consell Jurídic Consultiu, segons dictamen indicat en els antecedents de fet de la present resolució, resolc:
  
Desestimar la reclamació d'indemnització presentada per la senyora Isabel Padial Romero, en nom i representació de la seua filla Verónica Ruiz Padial, en la quantitat de 163.000 pessetes, ja que en el supòsit en qüestió no concorren els requisits legalment previstos perquè siga procedent la responsabilitat patrimonial de l'administració, per no existir nexe causal entre el funcionament del servici públic i la lesió sofrida.
  
Contra la present resolució que posa fi a la via administrativa, l'interessat podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació, de conformitat amb els articles 10, 14 i 16 de la Llei 29/1998, de 13 de juliol, Reguladora de la Jurisdicció Contenciosa Administrativa.»
  
La qual cosa us comunique als efectes de notificació i coneixement.